LV Eiropas Savienības Oficiālais Vēstnesis C 288/5

Reģistrācijas pieprasījuma publicēšana Regulas (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību 6. panta 2. punkta nozīmē

(2005/C 288/04)

Šī publikācija dod tiesības iesniegt iebildumus minētās regulas 7. un 12.d panta nozīmē. Visi iebildumi, kas attiecas uz šo pieprasījumu, ir jāiesniedz ar dalībvalsts kompetentās iestādes, VTO dalībvalsts vai saskaņā ar 12. panta 3. punktu atzītas trešās valsts starpniecību sešu mēnešu laikā no publicēšanas dienas. Publikācijas pamatojumam jo īpaši izmanto 4.6. punktu, ar ko atzīst, ka pieprasījums ir pamatots Regulas (EEK) Nr. 2081/92 nozīmē.

KOPSAVILKUMS

PADOMES REGULA (EEK) Nr. 2081/92

“AZEITONAS DE CONSERVA DE ELVAS E CAMPO MAIOR”

EK Nr.: PT/00216/10.12.2001

ACN (X) AĢIN ( )

Šim kopsavilkumam ir informatīvs raksturs. Lai iegūtu pilnīgu informāciju, interesenti, un jo īpaši šeit minēto ACN vai AĢIN produktu ražotāji, tiek aicināti iepazīties ar specifikācijām pilnā redakcijā, kas ir pieejamas vai nu konkrētā valstī, vai kompetentos Eiropas Komisijas dienestos (1).

1. Dalībvalsts kompetentā iestāde

Nosaukums: Instituto de Desenvolvimento Rural e Hidráulica Adrese: Av. Afonso Costa, 3. PT-1949-002 Lisboa Tālrunis: (351) 21 844 22 00 Fakss: (351) 21 844 22 02 E-pasts: idrha@idrha.min-agricultura.pt

2. Pieteikuma iesniedzēja grupa

2.1. Nosaukums: AGRODELTA Indústrias Alimentares L.da (reģistrācijas pieprasījumu saskaņā ar Padomes Regulas (EEK) Nr. 2037/93 1. pantu iesniegusi juridiska persona, nevis ražotāju grupa).

2.2. Adrese:

Zona Industrial, 7370 Campo Maior Tālrunis: (351) 268 680140 Fakss: (351) 268 680141 Elektroniskā pasta adrese: agrodelta@delta-cafes.pt

2.3. Sastāvs: ražotāji/pārstrādātāji (X) citi ( )

3. Produkta veids:

1.6. klase — Augļi, dārzeņi un labība, pārstrādāti vai nepārstrādāti.

4. Specifikācijās sniegtais apraksts

(prasību kopsavilkums atbilstīgi 4. panta 2. punktam)

4.1. Nosaukums: “Azeitonas de Conserva de Elvas e Campo Maior”

4.2. Apraksts:: Produkts, kas sagatavots no Olea europea sativa Hoffg Link sugas Azeiteira, Carrasquenha, Redondil un Conserva šķirnes augļiem sekojoša tehnoloģiska procesa rezultātā:

zaļās olīvas konservētas sālījumā,

pārgrieztas zaļās olīvas sālījumā, dabīgas,

sagrieztas krāsu diapazona olīvas sālījumā, dabīgas.

Augļiem ir jābūt veseliem, bez bojājumiem, ar plānu miziņu, vienādi spīdīgiem. Tiem jābūt ar lielu endokarpu un maksimālu diametru vidusdaļā (Conserva šķirnes augļiem maksimālais diametrs var būt augļa pamatnē). Zaļo olīvu krāsa var mainīties no gaiši zaļas līdz dzelteni zaļai; krāsu diapazona olīvām — no gaiši zaļas līdz tumši zaļai un no ķiršu sarkanas līdz melnai. Mazākais pieņemamais lielums ir:

zaļajām olīvām sālījumā, veselām — no 280 līdz 320 augļu/kg,

zaļajām olīvām sālījumā, pildītām (ar piparu masu) vai bez kauliņiem — no 340 līdz 360 augļu/kg,

pārgrieztām zaļajām olīvām sālījumā, dabīgām — no 240 līdz 260 augļu/kg,

sagrieztām krāsu diapazona olīvām sālījumā, dabīgām, aromatizētām ar oregano un/vai timiānu — no 300 līdz 320 augļu/kg.

Ražas novākšanas brīdī augļa mīkstuma un kauliņa attiecībai ir jābūt lielākai par 5, un kauliņam ir jāatdalās viegli. Īpašo klimatisko apstākļu, izmantoto šķirņu īpašību un reģiona iedzīvotāju prasmju dēļ “Azeitonas de Conserva de Elvas e Campo Maior” ir sekojošs ķīmisks raksturojums: pH ir vienāds vai zemāks par 4; kā pienskābe izteiktas brīvās skābes — vairāk par 0,6 g/100 ml; nātrija hlorīds — no 6,5 līdz 7,5 g/100 ml sālījuma; kombinētās skābes mazāk par 0,140 N; attiecība brīvās skābes/gaistošās skābes — lielāka par 1 vienību. Saskaņā ar pierastiem pieņemšanas kritērijiem (ārējais un iekšējais aspekts, mīkstums un garša) augstas vai labas kvalitātes augļiem piemīt par tipisku uzskatīts organoleptiskais raksturojums.

4.3. Ģeogrāfiskais apgabals: Tikai Elvas un Campo Maior komūnas ir ražošanas, pārstrādes un iepakošanas ģeogrāfiskais apgabals, jo šajās komūnās ir olīvu kultūras audzēšanai un pārstrādei nepieciešamie klimatiskie apstākļi, iedzīvotāju prasmes, uzticamas un nemainīgas vietējās metodes. Iepakošana arī jāveic šajā ģeogrāfiskajā apgabalā, lai nodrošinātu produktu izsekojamību, kontroli un tā nosaukumu un lai aizsargātu produkta kvalitātes raksturīgās īpašības, jo produkts var viegli samaisīties ar citas izcelsmes olīvām.

4.4 Izcelsmes apliecinājums: Konservēšanai paredzēto olīvu kultūra minētajās komūnās ir ļoti sena. Minētās šķirnes šeit jau ievāktas 1900. gadā. Reģiona mērogā šai produkcijai ir ļoti liela ekonomiska nozīme. “Azeitonas de Conserva de Elvas e Campo Maior” tiek eksportētas pa visu valsti un arī uz ārzemēm, tās ir ļoti slavenas. Šīs olīvas tiek izmantotas daudzām tradicionālām portugāļu receptēm, īpaši tās tiek pasniegtas kā priekšēdiens nozīmīgās ēdienreizēs. Olīvkokus reģistrē un pieņem pieteikuma iesniedzēja grupa pēc kontroles iestādes ieteikuma. Ražošana kopumā tiek pakļauta stingrai kontroles sistēmai, lai nodrošinātu pilnīgu produkta izsekojamību. Olīvkoku kultūra, ražas novākšanas brīdis, olīvu transportēšanas ilgums un dažādie tehnoloģiskie procesi tiek uzraudzīti, kontrolēti un reģistrēti. Sertifikācijas zīme, kas tiek uzlikta katram iepakojumam, ir numurēta, lai jebkurā ražošanas procesa posmā būtu iespējams sniegt izcelsmes apstiprinājumu ar sērijas numura palīdzību.

4.5. Iegūšanas metode: Olīvas tiek saņemtas no ģeogrāfiskajā apgabalā esošajām dažādajām olīvkoku audzēm, no tradicionālajiem zemes gabaliem (10 × 9 m vai 10 × 8 m) vai ekonomiskākajiem (7 × 7 m un 7 × 6 m) zemes gabaliem. Senajās olīvkoku audzēs apūdeņošanas tehnika ir vienkāršāka (ar gravitācijas palīdzību) un sarežģītāka jaunajās audzēs (pilienu pa pilienam). Visas ar audzēšanu saistītās darbības tiek veiktas, saudzējot apkārtni, un liecina par patiesām prasmēm.

Olīvas tiek novāktas ar rokām vai ar “nokratīšanu”, izvairoties no augļu bojāšanas. Zaļās olīvas tiek novāktas, kad tās sasniegušas maksimālo lielumu pašā nogatavošanās procesa sākumā, kamēr augļiem vēl ir cieta tekstūra. Kad auglis ir gareniski pārgriezts un nedaudz pagriezts, kauliņam ir viegli jāatdalās. Zaļo pārgriezto olīvu ražošanai izmanto Carrasquenha šķirnes stipri zaļas atbilstoša lieluma olīvas. Krāsu diapazona olīvas tiek ražotas no augļiem pirms pilnīgas gatavības sasniegšanas, kuriem ir rozā, kastaņbrūna, zaļgana vai melni svītrota nokrāsa.

Olīvas tiek šķirotas pēc to lieluma, netiek izmantotas tās, kurām ir defekti, kā arī tās, kuras nav atbilstoši nogatavojušās.

Neatkarīgi no tā, kāds process (tradicionālais vai rūpnieciskais) tiek pielietots, olīvu apstrāde tiek veikta lēni; sālījums vai šķīdums tiek iegūts no nātrija hidroksīda un pienskābes; fermentāciju var izraisīt ar pienskābes floru vai speciālu raugu.

Olīvas var aromatizēt ar reģiona aromātiskajiem garšaugiem (citronkoku vai apelsīnkoku lapām, ķiplokiem, lauru lapām, oregano, timiānu); tām var izņemt kauliņus un pildīt ar sarkano piparu masu.

Olīvu griešanu veic ar rokām vai ar mašīnām nelielā mērā, lai nenotiktu augļa mīkstuma destrukcija vai kauliņa saspiešana. Apstrādes procesa nobeigumā konservējamās olīvas tiek iepakotas iepakojumā, kura nekaitīgums ir pārbaudīts, kas ir ūdensnecaurlaidīgs un inerts, piemērots katram produktam.

Olīvas ir klātas ar atbilstošu šķidruma daudzumu, lai novērstu oksidāciju vai duļķu veidošanos.

4.6. Saikne: Ražošanas reģionā ir mērens klimats, tāpēc ziemā gaisa temperatūra ir pietiekami zema, lai veģetācijai būtu miera periods pirms sekojošā auglības perioda, bet arī ne tik zema, lai no tās nopietni ciestu kultūras.

Reģiona augsnes dziļums un mēslojums, vidējs nokrišņu daudzums un mērenas gaisa temperatūras nodrošina optimālu augļu nogatavošanos; tiem veidojas tās īpašības, kas nepieciešamas kvalitātei atbilstošu olīvu ražošanai.

Šķirnes, no kurām ražo konservētās olīvas, ir pilnībā piemērojušās augšanai šajā reģionā, augļiem ir neliels eļļas saturs un piemērota konsistence.

Apkārtējā temperatūra ir noteicošais faktors, tā nodrošina piemērotu fermentāciju konservējamo olīvu pārstrādes laikā.

Procesa sākumā temperatūra ir apmēram 22 °C. Pateicoties šiem dabīgajiem labvēlīgajiem apstākļiem, process paātrinās, un sālījuma fermentācijas ķīmiskais raksturojums diezgan strauji ir optimāls.

Arī tas, ka šajā reģionā aug konservējamo olīvu aromatizēšanai nepieciešamie garšaugi, ir vērā ņemams fakts.

Tādējādi produkta organoleptiskais raksturojums ir cieši saistīts ar ražošanas ģeogrāfisko apgabalu, ar olīvkoku audžu veidošanu, ar augsni un klimatiskajiem apstākļiem.

Olīvu kultūras tradīcijas reģionā ir sen iesakņojušās, tam ir neskaitāmas, vairāk nekā gadsimtu senas, bibliogrāfiskas liecības; šie darbi liecina, ka vietējie iedzīvotāji vienmēr ir devuši savu ieguldījumu olīvu audzēšanā un to sagatavošanā konservēšanai.

Šīs kultūras un tās pārstrādes tehnikas nozīmīgums ir bijis par iemeslu lauksaimniecības un rūpniecības mašīnu, tautas tērpu, dziesmu un reģionālo ēdienu radīšanai.

4.7. Kontroles iestāde:

Nosaukums: AGRICERT Certificação de Produtos Alimentares, L.da Adrese: R. Dr. António Pires Antunes, 4 r/c Esq. Sala C PT-7350 Elvas Tālrunis: (351) 268 76 95 64/5 Fakss: (351) 266 76 95 66 E-pasts: agricert@clix.pt

4.8. Etiķetēšana: Obligāta norāde: “Azeitonas de Conserva de Elvas e Campo Maior” — aizsargāts cilmes vietas nosaukums un Kopienas logotips. Uz etiķetes noteikti jābūt arī sertifikācijas atzīmei ar produkta nosaukumu un attiecīgu norādi, kontroles iestādes nosaukumu un sērijas numuru (ciparu vai burtu kodu, kas nodrošina izsekojamību).

4.9. Valsts prasības: —

(1) Eiropas Komisija, Lauksaimniecības ģenerāldirektorāts, Lauksaimniecības produktu kvalitātes nodaļa, BE-1049, Brisele.